CELEX: 32020D1237
Language: fi
Date: 2020-08-25 00:00:00
Title: Komission päätös (EU) 2020/1237, annettu 25 päivänä elokuuta 2020, luvan antamisesta Yhdistyneelle kuningaskunnalle pidentää tiettyjä Euroopan parlamentin ja neuvoston asetuksen (EU) 2020/698 3 ja 11 artiklassa täsmennettyjä määräaikoja (tiedoksiannettu numerolla C(2020) 5757) (Ainoastaan englanninkielinen teksti on todistusvoimainen)

31.8.2020   
               
               
                  FI
               
               
                  Euroopan unionin virallinen lehti
               
               
                  L 282/22
               
            
         KOMISSION PÄÄTÖS (EU) 2020/1237,
         annettu 25 päivänä elokuuta 2020,
         luvan antamisesta Yhdistyneelle kuningaskunnalle pidentää tiettyjä Euroopan parlamentin ja neuvoston asetuksen (EU) 2020/698 3 ja 11 artiklassa täsmennettyjä määräaikoja
         
            
               (tiedoksiannettu numerolla C(2020) 5757)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19:n leviämisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä sekä tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla 25 päivänä toukokuuta 2020 annetun Euroopan parlamentin ja neuvoston asetuksen (EU) 2020/698 (1) ja erityisesti sen 3 artiklan 3 kohdan ja 11 artiklan 4 kohdan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 131 artiklan kanssa,
         sekä katsoo seuraavaa:
         
                     (1)
                  
                  
                     Asetuksen (EU) 2020/698 3 artiklan 1 kohdassa pidennetään kuljettajan ajokorttien voimassaoloaikaa, joka olisi muutoin päättynyt tai muutoin päättyisi 1 päivän helmikuuta 2020 ja 31 päivän elokuuta 2020 välisenä aikana.
                  
               
                     (2)
                  
                  
                     Asetuksen (EU) 2020/698 11 artiklan 2 kohdassa pidennetään määräaikoja, joissa veturinkuljettajan lupakirjan haltijan on suoritettava määräaikaistarkastus ja jotka kyseisten säännösten mukaisesti olisivat muutoin umpeutuneet tai muutoin umpeutuisivat 1 päivän maaliskuuta 2020 ja 31 päivän elokuuta 2020 välisenä aikana.
                  
               
                     (3)
                  
                  
                     Yhdistynyt kuningaskunta esitti 31 päivänä heinäkuuta 2020 päivätyllä kirjeellä perustellun pyynnön saada pidentää neljällä kuukaudella kyseisen asetuksen 3 artiklan 1 kohdassa täsmennettyä 1 päivän helmikuuta 2020 ja 31 päivän elokuuta 2020 välistä jaksoa ja neljällä kuukaudella samassa asetuksen 3 artiklan 1 kohdassa täsmennettyä seitsemän kuukauden jaksoa. Samalla kirjeellä Yhdistynyt kuningaskunta esitti myös perustellun pyynnön saada pidentää neljällä kuukaudella kyseisen asetuksen 11 artiklan 2 kohdassa täsmennettyä 1 päivän maaliskuuta 2020 ja 31 päivän elokuuta 2020 välistä jaksoa.
                  
               
                     (4)
                  
                  
                     Euroopan parlamentin ja neuvoston direktiivin 2006/126/EY (2) mukaisesti myönnettyjen ajokorttien osalta ja Yhdistyneen kuningaskunnan toimittamien tietojen mukaan Isossa-Britanniassa ajokorttien myöntämisestä vastaa ajokortti- ja ajoneuvolupaviranomainen DVLA, jolla on tiedot 49 miljoonasta ajokortin haltijasta ja yli 40 miljoonasta rekisteröidystä ajoneuvon haltijasta. DVLA saa kuukausittain keskimäärin noin 1,6 miljoonaa yhteydenottoa postitse. Vaikka DVLAn verkkopalvelu on ollut saatavilla koko pandemian ajan, tietyt toimenpiteet voidaan toteuttaa vain toimittamalla paperilomakkeella oleva hakemus täydentävine liitteineen. Tämä koskee tietyissä tapauksissa muun muassa ajokortin uusimista. DVLA saa kuukausittain yli 200 000 paperilomakehakemusta ajokortin voimassaoloajan uusimisesta tai 70 ikävuoden jälkeen tarvittavasta ajo-oikeuden vahvistamisesta. Paperilomakehakemuksia edellytetään myös ammattikuljettajilta, joiden on uusittava kuorma-auton tai linja-auton ajolupansa sekä kuljettajilta, joiden on uusittava lääketieteellisin perustein asetettuja rajoituksia sisältävä ajokorttinsa. Yhdistynyt kuningaskunta katsoo, että tämä edellyttää paikan päällä DVLA:n toimitiloissa huomattavaa määrää henkilökuntaa käsittelemään hakemuksia ja uusimaan ajokortteja ja lupia. Pohjois-Irlannissa ajokorttien uusimisesta vastaa kuljettaja- ja ajoneuvovirasto DVA, jonka kykyyn uusia ajokortteja ja lupia kohdistuu samankaltaisia rajoitteita kuin DVLA:han.
                  
               
                     (5)
                  
                  
                     Covid-19:n leviämisen estämiseksi tai rajoittamiseksi asetettiin vaatimuksia tiettyjen yritysten ja tilojen sulkemisesta ja liikkumisen ja kokoontumisten rajoittamisesta Englannissa ja Walesissa 26 päivänä maalikuuta (The Health Protection (Coronavirus, Restrictions) (England) Regulations 2020; The Health Protection (Coronavirus Restrictions) (Wales) Regulations 2020), Skotlannissa 28 päivänä maaliskuuta(the Health Protection (Coronavirus) (Restrictions) (Scotland) Regulations 2020) ja Pohjois-Irlannissa 28 päivänä maaliskuuta (The Health Protection (Coronavirus, Restrictions) Regulations (Northern Ireland) 2020).
                  
               
                     (6)
                  
                  
                     Yhdistyneen kuningaskunnan toimittamien tietojen mukaan DVLA:ssa on 6 000 työntekijää, jotka työskentelevät pääasiassa yhdessä rakennuksessa, jossa kaikki ajokorttien myöntämiseen liittyvät tehtävät hoidetaan. Kun covid-19-rajoitukset tulivat voimaan, DVLA joutui vähentämään henkilönsä määrää 6 000:sta 800:aan niin, että vain 300 työntekijää oli töissä toimistolla rajoitusten alkuvaiheissa. Tästä syystä DVLA ei kyennyt käsittelemään tavanomaista määrää hakemuksia. Normaaliolosuhteissa DVLA käsittelee noin 140 000 paperilomakepohjaista uusimishakemusta joka kuukausi. Huhtikuussa 2020 käsiteltyjen hakemusten määrä tippui alle 13 000:een. Toukokuussa 2020 määrä oli hieman alle 30 000.
                  
               
                     (7)
                  
                  
                     Vaikka kapasiteettia pyritäänkin kaikin tavoin kasvattamaan, lakisääteisesti edellytettyjen turvavälien pitäminen vaikuttaa edelleen merkittävästi siihen, miten paljon DVLA:lla on tietyllä hetkellä henkilökuntaa käsittelemässä hakemuksia. DVLA:n toimipaikka sijaitsee Walesissa, ja Walesin lainsäädännön mukaan organisaatioiden on toteutettava kaikki kohtuullisiksi katsottavat toimenpiteet varmistaakseen, että toimitiloissa noudatetaan kahden metrin turvavälejä. Ajokorttihakemuksia käsittelevissä toimitiloissa samaan aikaan paikalla olevien työntekijöiden määrä on tällä hetkellä rajoitettu noin 1 600:aan, mikä on 75 prosenttia vähemmän kuin ennen covid-19-tilannetta. Tästä syystä DVLA kykenee tällä hetkellä käsittelemään huomattavasti vähemmän kuin 200 000 hakemusta kuukaudessa ja kapasiteetti palautuu ennalleen aikaisintaan vuonna 2021.
                  
               
                     (8)
                  
                  
                     Yhdistyneen kuningaskunnan toimittamien tietojen mukaan nykyennusteen perusteella DVLA tulee saamaan 1 päivän syyskuuta 2020 ja 31 päivän joulukuuta 2020 välisenä aikana noin 1,5 miljoonaa ajokortin uusimishakemusta. DVLA odottaa tähän sisältyvän myös noin 200 000 paperilomakepohjaista hakemusta joka kuukausi.
                  
               
                     (9)
                  
                  
                     Yhdistyneen kuningaskunnan toimittamien tietojen mukaan DVLA toteuttaa edelleen lisätoimenpiteitä lieventääkseen merkittävän henkilöstövajeen vaikutuksia. Nämä toimenpiteet eivät kuitenkaan riitä siihen, että DVLA pystyisi jälleen käsittelemään 200 000 paperilomakepohjaista hakemusta kuukaudessa. Tämä siitä huolimatta, että lisätoimenpiteet ovat varsin kattavia: käytössä on vuorotyö niin, että hakemuksia voidaan käsitellä tavanomaisen työajan ulkopuolella, henkilöstön määrää on lisätty ja heille järjestetty työtiloja ja myös lisää toimistotilaa on vuokrattu, jotta hakemuksia samaan aikaan käsittelevien toimihenkilöiden määrää on voitu lisätä turvavälejä koskevaa lainsäädäntöä noudattaen. Nämä toimenpiteet auttavat palaamaan normaaliin kapasiteettiin vuonna 2021, mutta ne eivät mahdollista 200 000 paperilomakepohjaisen hakemuksen käsittelyä joka kuukausi syyskuun ja joulukuun 2020 välisenä aikana.
                  
               
                     (10)
                  
                  
                     Yhdistyneen kuningaskunnan toimittamien tietojen mukaan DVA:n (Pohjois-Irlanti) toimitilat suljettiin 27 päivänä maaliskuuta 2020 ja paperilomakepohjaisten hakemusten käsittely lopetettiin. Etätöissä oleva henkilöstö pystyi käsittelemään verkossa jätettyjä hakemuksia, mutta paperilomakehakemusten käsittely oli mahdotonta. DVA on vähitellen lisännyt toimistolla työskentelevien määrää, aluksi kriittisiin toimintoihin liittyvien henkilöiden hakemusten käsittelemiseksi. Se on myös järjestänyt lisätyötiloja, jotta toimistolla työskentelevät kykenevät noudattamaan turvavälejä. Osa henkilöstöstä tekee edelleen etätöitä. Vaikka rajoituksia kevennetäänkin, vielä voimassa olevat rajoitteet aiheuttavat sen, että lääkärinlausuntoa tarvitsevien on vaikea saada tarvittavia lomakkeita ajokorttilupahakemuksensa liitteeksi. Kuten DVLA:nkin tapauksessa, mahdollinen rajoitusten palauttaminen vaikuttaisi edelleen DVA:n kykyyn käsitellä hakemuksia.
                  
               
                     (11)
                  
                  
                     Yhdistyneen kuningaskunnan toimittamien tietojen mukaan paluuta normaaliin on vaikeuttanut myös se, että monet kuljettajat eivät ole kyenneet jättämään hakemusta ajokorttinsa uusimisesta. Maaliskuussa 2020 tiettyjä riskiryhmiä, kuten henkilöitä, joiden katsotaan olevan erityisen alttiita sairastumaan vakavaan covid-19-tautiin tai terveydentilansa puolesta erityisen haavoittuvassa asemassa, neuvottiin noudattamaan tiukempia rajoitustoimenpiteitä ja eristäytymään muista. Tämä tarkoitti, että näihin riskiryhmiin kuuluvat eivät kyenneet hankkimaan tarvittavia lomakkeita tai käymään lääkärintarkastuksessa voidakseen tehdä paperilomakehakemuksen ajokorttinsa uusimiseksi. Vaikka rajoituksia Yhdistyneessä kuningaskunnassa puretaan ja kuljettajat pystyvät laajemmin elämään normaalia arkea, monia rajoitteita on vielä olemassa. Näin ollen osa näistä kuljettajista ei edelleenkään pysty toimittamaan kaikkia ajokortin uusimiseen tarvittavia asiakirjoja. Lisäksi rajoituksia kevennetään eri tahtiin eri puolilla Yhdistynyttä kuningaskuntaa, mikä entisestään mutkistaa tilannetta.
                  
               
                     (12)
                  
                  
                     Yhdistyneen kuningaskunnan toimittamien tietojen mukaan 70-vuotiaita ja sitä vanhempia sekä tietyistä perussairauksista kärsiviä neuvotaan välttämään kontaktia muihin, joten he eivät mielellään käy postitoimipisteissä tai valokuvauspisteissä saadakseen paperilomakehakemukseen tarvittavat asiakirjat ja kuvat. Ennusteiden mukaan 1 syyskuuta 2020 ja 31 joulukuuta 2020 välillä noin 650 000 kuljettajan on uusittava ajokorttinsa. Tämä merkitsee, että ilman jatkoaikaa jotkut näistä 650 000 kuljettajasta voisivat syyskuun 2020 jälkeisinä kuukausina menettää ajo-oikeutensa.
                  
               
                     (13)
                  
                  
                     Direktiivin 2007/59/EY (3) mukaisten veturinkuljettajien määräaikaistarkastusten Yhdistynyt kuningaskunta katsoo todennäköisesti edelleen olevan käytännössä mahdottomia toteuttaa myös 31 päivän elokuuta 2020 jälkeen, ainakin tiettyjen kuljettajien osalta.
                  
               
                     (14)
                  
                  
                     Yhdistyneen kuningaskunnan toimittamien tietojen mukaan 26 päivän maaliskuuta 2020 ja 4 heinäkuuta 2020 välisenä aikana lykättiin hallituksen asettamien tiukkojen covid-19-rajoitusten vuoksi merkittävä määrä määräaikaisia veturinkuljettajien lääkärintarkastuksia. Rajoituksia alettiin purkaa toukokuun alussa 2020 ja sen jälkeen määräaikaisia lääkärintarkastuksia on taas alettu tehdä asteittain enemmän ja enemmän. Yhdistynyt kuningaskunta on antanut ohjeistusta siitä, miten määräaikaistarkastukset tulisi hoitaa voimassa olevien covid-19-rajoitusten puitteissa. Vaikka turvavälivaatimusten keventäminen on mahdollistanut joidenkin määräaikaistarkastusten tekemisen, monien maaliskuun 2020 ja heinäkuun 2020 väliselle ajalle sovittujen tarkastusten lykkääminen on johtanut lääkärintarkastusten sumaan, joka on vielä purettava.
                  
               
                     (15)
                  
                  
                     Yhdistyneen kuningaskunnan toimittamien tietojen mukaan (lykättyjen) lääkärintarkastusten ruuhkan kasautuminen tarkoittaa, että joulukuun 2020 loppuun mennessä on tehtävä keskimääräisten 250 kuukausittaisen lääkärintarkastuksen lisäksi vielä joka kuukausi 162 lääkärintarkastusta lisää. Tämä lisää määräaikaistarkastuksia tekevien lääkäreiden työtaakkaa ja veturinkuljettajien on mahdollisesti matkustettava pitkiä matkoja tarkastukseen, jos heidän omalla paikkakunnallaan sovelletaan sulkutoimenpiteitä.
                  
               
                     (16)
                  
                  
                     Yhdistyneen kuningaskunnan toimittamien tietojen mukaan turvavälivaatimukset ja tiukennetut hygieniavaatimukset aiheuttavat sen, että veturinkuljettajien terveydentilan ja pätevyyden tarkastamiseksi luotujen menettelyjen puitteissa kyetään nyt käsittelemään vähemmän tapauksia kuin normaalisti. Tämä vaikeuttaa entisestään lykättyjen määräaikaistarkastusten kasautumisen hallintaa. Lisäksi voidaan olettaa, että useat veturinkuljettajat eivät pääse vastaanotolle tai koulutuskeskukseen, koska he kuuluvat erityiseen riskiryhmään niin kauan kuin covid-19-virusta edelleen esiintyy laajemmin väestössä.
                  
               
                     (17)
                  
                  
                     Siksi Yhdistyneelle kuningaskunnalle olisi annettava lupa pidentää asetuksen (EU) 2020/698 3 artiklan 1 kohdassa täsmennettyä 1 päivän helmikuuta 2020 ja 31 päivän elokuuta 2020 välistä jaksoa ja samassa artiklassa täsmennettyä seitsemän kuukauden jaksoa. Yhdistyneelle kuningaskunnalle olisi myös annettava lupa pidentää neljällä kuukaudella kyseisen asetuksen 11 artiklan 2 kohdassa täsmennettyä 1 päivän maaliskuuta 2020 ja 31 päivän elokuuta 2020 välistä jaksoa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Yhdistyneelle kuningaskunnalle lupa pidentää asetuksen (EU) 2020/698 3 artiklan 1 ja 11 artiklan 2 kohdassa täsmennettyjä jaksoja seuraavasti:
            
                        a)
                     
                     
                        pidennetään neljällä kuukaudella asetuksen (EU) 2020/698 3 artiklan 1 kohdassa täsmennettyä 1 päivän helmikuuta 2020 ja 31 päivän elokuuta 2020 välistä jaksoa;
                     
                  
                        b)
                     
                     
                        pidennetään neljällä kuukaudella asetuksen (EU) 2020/698 3 artiklan 1 kohdassa täsmennettyä seitsemän kuukauden jaksoa;
                     
                  
                        c)
                     
                     
                        pidennetään neljällä kuukaudella asetuksen (EU) 2020/698 11 artiklan 2 kohdassa täsmennettyä 1 päivän maaliskuuta 2020 ja 31 päivän elokuuta 2020 välistä jaksoa.
                     
                  
         
            2 artikla
            Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
         
         
            Tehty Brysselissä 25 päivänä elokuuta 2020.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 165, 27.5.2020, s. 10.
         
            (2)  Euroopan parlamentin ja neuvoston direktiivi 2006/126/EY, annettu 20 päivänä joulukuuta 2006, ajokorteista (EUVL L 403, 30.12.2006, s. 18).
         
            (3)  Euroopan parlamentin ja neuvoston direktiivi 2007/59/EY, annettu 23 päivänä lokakuuta 2007, vetureita ja junia rautateillä yhteisössä ajavien veturinkuljettajien hyväksymisestä (EUVL L 315, 3.12.2007, s. 51).